**Anotācija likumprojektam**

**"Grozījumi Pacientu tiesību likumā"**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību.

Ievērojot minēto, ir izstrādāts likumprojekts "Grozījumi Pacientu tiesību likumā" (turpmāk - likumprojekts), kas kopā ar likumprojektu "Grozījumi Notariāta likumā", likumprojektu "Grozījumi Fizisko personu reģistra likumā" un citiem saistītiem likumprojektiem vērsts uz šo attiecību juridiskās, ekonomiskās un sociālās aizsardzības nodrošināšanu.

Likumprojekts stāsies spēkā vienlaikus ar grozījumiem Fizisko personu reģistra likumā par ziņu par partnerību vai tās izbeigšanu iekļaušanu Fizisko personu reģistrā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Maksātnespējas likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā", likumā "Par valsts sociālo apdrošināšanu" un likumā "Par valsts pensijām".

* 1. **paredzētie grozījumi**

Likumprojekts paredz noteikt, ka personām, par kurām Fizisko personu reģistrā ir iekļautas ziņas par partnerību ar pacientu, ir tiesības saņemt informāciju par pacientu, ja pacients ir pārtraucis ārstniecību un atstājis ārstniecības iestādi, par savu rīcību neinformējot ārstējošo ārstu vai ārstniecības iestādi, ja pacients ir persona, kura sava veselības stāvokļa vai vecuma dēļ nav spējīga pati par sevi parūpēties.

Tāpat uz personām, kam ar pacientu ir partnerība, attiecināmas tiesības pieņemt lēmumu par piekrišanu ārstniecībai kopumā vai ārstniecībā izmantojamai metodei vai atteikšanos no ārstniecības kopumā vai ārstniecībā izmantojamās metodes un tiesības piekrist pacienta iesaistīšanai klīniskajā pētījumā.

1. **Kāda var būt likuma ietekme uz sabiedrības un tautsaimniecības attīstību?**

Likums nodrošinās, ka partnerību reģistrējušu personu attiecības tiks atbilstoši tiesiski aizsargātas. Tāpat likums sekmēs šādu personu sociālā un ekonomiskā atbalsta pasākumus.

1. **Kāda var būt likuma ietekme uz valsts budžetu un pašvaldību budžetiem?**

Likumprojekts šo jomu neskar.

1. **Kāda var būt likuma ietekme uz spēkā esošo tiesību normu sistēmu?**

Likumprojekts saistīts ar likumprojektu "Grozījumi Notariāta likumā", kas ievieš notariālus aktus par partnerību vai tās izbeigšanu. Likumprojekts saistīts arī ar likumprojektu "Grozījumi Fizisko personu reģistra likumā", kas cita starpā paredz Fizisko personu reģistrā iekļaut ziņas par partnerību.

1. **Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

1. **Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju un organizācijas "Dzīvesbiedri" pārstāvjiem.

1. **Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un normatīvajos aktos noteikto kārtību un jau ar esošo valsts institūciju palīdzību. Jaunu institūciju dibināšana nav nepieciešama.